पणजीः 'फिक्सेशन' चित्रपट सिगमंड फ्रायड आनी ताचे दुयेंती डोराच्या केस स्टडीचेर प्रेरीत आसा. हो एक अतियथार्थवादी चित्रपट आशिल्ल्यान फिक्सेशनान युरोपी आनी कोरियायी चित्रपटांतल्यान लेगीत प्रेरणा घेतल्या. कारण अमेरिकी चित्रपटांनी खूब चड अतियथार्थवाद चलना, अशें दिग्दर्शक मर्सिडीज ब्रायस मॉर्गन हांणी सांगलें.
 इफ्फींत पीआयबीन आयोजीत केल्ले टेबल टॉक्स कार्यावळींत प्रसारमाध्यम आनी प्रतिनिधीं कडेन चर्चा करतना सांगलें.
 ह्या चित्रपटाची काणी आपले खातीर आनी हेर बायलां खातीर खुबूच वैयक्तीक आसा, जांकां आपूण वळखतां. आपूण एका ल्हानशा शारांत वाडल्या. थंयचे लोक पयस पयस रावतात आनी फक्त मर्यादीत लोकांकूच वळखतात. जेन्ना कोणूय म्हणटा, हें खरें तेन्ना आमकांय कळना तें खरें काय फट. आमी विचित्र स्थितींत सापडटात. आमी तांचेर दुबाव घेवपाक लागतात आनी आमी स्वताक तशेंच आशीकुशीच्या लोकांक विचारतात. एक फिल्म निर्माता म्हूण आपूण प्रेक्षकांक अशे तरेचीं वास्तविकता दाखोवपाक सोदता, अशें मॉर्गन हांणी सांगलें.
 हे चर्चेंत वांटो घेतना ह्या चित्रपटाचे मुख्य निर्माते मॅक्स टॉपप्लीन हांणी सांगलें, फिक्सेशन एक प्रायोगीक चित्रपट आनी वेवसायीक नदरेन हॉलिवूडांतलो एक येसस्वी चित्रपट हांचें सोबीत मिश्रण आसा. विशयाचे नदरेन हो एक प्रायोगीक चित्रपट जावपाक शकता, तेच वांगडा तातूंत वेवसायाचे नदरेंत येसस्वी वेवसायीक चित्रपटाचे सगळे घटक आसात.
 हे चर्चेंत चित्रपटाची निर्माती कॅटरिना कुडलीक आनी माया हेबल हांणीय वांटो घेतलो. मर्सिडीज ब्रायस मॉर्गनाचो 'फिक्सेशन' हो दिग्दर्शक म्हूण पयलो चित्रपट. हो चित्रपट प्रत्यक्षांत एक मनोविज्ञानीक थ्रिलर, जो समाजाचें वास्तव उजवाडाक हाडटा. तातींत वायट वेव्हार करपी सक्षम जातात आनी वायट वेव्हार सोंसप्यांक जाप दिवपा खातीर बांदील जावचें पडटा.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 